**Nem jelölt tej összetevőt tartalmazó vaníliakrémmel töltött keksz került forgalomba Magyarországon**

**A RASFF-on (az Európai Unió élelmiszer- és takarmánybiztonsági riasztási rendszerén) keresztül érkezett szlovák bejelentés szerint nem jelölt tej összetevőt tartalmazó vaníliakrémmel töltött szendvicskekszet szállítottak Magyarországra.**

**A termék azonosító adatai:**

* Megnevezése: **Sandwich Biscuits Vanilla Flavoured (Morello)** - Vaníliakrémmel töltött szendvicskeksz
* Vonalkód: 8 594058 250200
* Minőségmegőrzési idő: 26/09/2017
* Kiszerelés: 125g
* Származási ország: Törökország

A nem jelölt tej összetevőt tartalmazó keksz fogyasztása tejallergiában és tejcukor érzékenységben szenvedők esetében panaszt okozhat. Mindezekre tekintettel a hatóság javasolja, hogy a fenti adatokkal rendelkező terméket a tejallergiások és tejcukor érzékenyek ne fogyasszák el!

A NÉBIH megtette a szükséges lépéseket a még készleten lévő termékek forgalomból történő kivonására.

**A tejallergiáról és a tejcukor érzékenységről:**

Tejfehérje allergiásoknál tej fogyasztását követően rövid időn belül különböző emésztőrendszeri, bőr- vagy légúti tünetek jelentkezhetnek, melyek súlyossága egyéntől függően változik.

Tejcukor érzékenyek esetében a tejtermékek fogyasztása elsősorban kellemetlen emésztőrendszeri reakciókat okozhat.

A hatályos jogszabályok értelmében az allergiát vagy intoleranciát okozó anyagokat fel kell tüntetni az élelmiszereken a fogyasztók biztonságának érdekében.

2017. május 12.

Nemzeti Élelmiszerlánc-biztonsági Hivatal